泛太湖書事寄微之
作者：白居易
朝代：唐

paragraphs: 煙渚雲帆處處通，飄然舟似入虛空。
玉桮淺酌巡初匝，金管徐吹曲未終。
黃夾纈林寒有葉，碧琉璃水淨無風。
避旗飛鷺翩翻白，驚鼓跳魚撥剌紅。
澗雪壓多松偃蹇，巖泉滴久石玲瓏。
書爲故事留湖上，吟作新詩寄浙東。
軍府威容從道盛，江山氣色定知同。
報君一事君應羨，五宿澄波皓月中。